b'\n_START_ARTICLE_\nLondon Gazette\n_START_PARAGRAPH_\nLondon Gazette er den britiske pendant til Statstidende \xe2\x80\x93 dvs. et blad som udgives af den britiske regering, og indeholder alle officielle nyheder, som skal offentligg\xc3\xb8res._NEWLINE_London Gazette h\xc3\xa6vder at v\xc3\xa6re den \xc3\xa6ldste overlevende engelske avis, og er vedvarende blevet udgivet siden 7. november 1665. Det samme h\xc3\xa6vdes af Stamford Mercury og The Journal fra Newcastle. Det er ikke en almindelig avis med generelle nyheder, og har ikke noget stort oplag._NEWLINE_Udover London Gazette udgiver den britiske regering Edinburgh Gazette og Belfast Gazette, som udover informationer af interesse for hele riget ogs\xc3\xa5 indeholder meddelelser af s\xc3\xa6rlig skotsk og nordirsk betydning._NEWLINE_Tilsvarende indeholder London Gazette udover det f\xc3\xa6lles stof ogs\xc3\xa5 meddelelser som har s\xc3\xa6rlig betydning for England.\n_START_SECTION_\nHistorie\n_START_PARAGRAPH_\nLondon Gazette blev f\xc3\xb8rst udgivet som Oxford Gazette den 7. november 1665. Karl 2. og det kongelig hof var flyttet til Oxford for at undg\xc3\xa5 pesten i London, og hoffolkene var uvillige til at r\xc3\xb8re eller l\xc3\xa6se aviser fra London af skr\xc3\xa6k for at blive smittede. Oxford Gazette blev udgivet af Henry Muddiman, og det f\xc3\xb8rste eksemplar bliver omtalt af Samuel Pepys i hans dagbog. Kongen vendte tilbage til London da epidemien var overst\xc3\xa5et, og det samme gjorde Gazette. Den f\xc3\xb8rste udgave i London var nr. 24, som blev udsendt den 5. februar 1666. Gazette var ikke en avis i moderne forstand. Den blev sendt ud til abonnenterne, men var ikke til salg til offentligheden i almindelighed._NEWLINE_Hendes majest\xc3\xa6ts Stationery Office overtog udgivelsen af Gazette i 1889.'